
Referat de aprobare a proiectului de hotărâre
privind aprobarea convenției cu privire la demararea lucrărilor de amenajare a unui teren de baschet în incinta Școlii Gimnaziale nr. 27 de către Drukeria – Asociația Suporterilor Timișoreni

1. Descrierea situatiei actuale
Prin adresa înregistrată la Administrația pentru Sănătate și Educație cu nr. ASEMT2023-2239/21.08, Școala Gimnazială nr. 27 solicită acordul cu privire la demararea lucrărilor de amenajare a unui teren de baschet în incinta unității de învățământ, localizată pe Aleea Gorniștilor nr. 3, identificat cu CF 444420. Lucrările de amenajare fac parte dintr-un parteneriat stabilit între Școala Gimnazială nr. 27 și Asociatia Suporterilor Timișoreni – Drukeria. 

Druckeria - Asociația Suporterilor Timișoreni a depus pentru Școala Gimnazială nr. 27 un proiect în cadrul apelului deschis de proiecte derulat de Fundația Comunitară Timișoara, “Sportul pentru toți”. Programul Sportul pentru toți, derulat de Fundația Comunitară Timișoara împreună cu Decathlon România, urmărește crearea unor condiții și contexte mai bune pentru ca timișorenii să poată practica sport din plăcere și în siguranță.  Conform acordului de parteneriat dintre Școala Gimnazială nr. 27 și Asociația Suporterilor Timișoreni - Drukeria, beneficiarul finanțării în urma competiției de proiecte este Asociația Suporterilor Timișoreni – Drukeria. Valorea finanțării câștigate este de 110.000 lei, în timp ce valoarea investiției se ridică la 161.700 lei, din surse proprii ale Asociației. Costurile neprevăzute ale investiției sunt suportate de Asociația Suporterilor Timișoreni în vederea execuției în termen a lucrărilor de amenajare.

Pentru amenajarea terenului de baschet, a fost eliberat Certificatul de Urbanism nr. 1750 din 08.08.2023.
Terenul de baschet propus spre amenajare are dimensiunea de 19,00 m lungime și 10,50 m lățime, orientare Nord-Sud. Se propune împrejmuire ușoară și transparentă din plasă împletită la o distanță de 60cm de conturul de joc și e pe o înălțime de 4,50 m.

2. Schimbări preconizate si rezultate asteptate

Infrastructura publică a unităților de învățământ din Municipiul Timișoara are nevoie de dotare pentru asigurarea funcțiunilor necesare derulării de activități sportive și având în vedere faptul că unitatea de învățământ beneficiară a investiției are rezultate la competiții sportive deși nu este unitate de învățământ de profil. 
Investiția adusă de Asociația Suporterilor Timișoreni – Drukeria vine în întâmpinarea nevoilor punctuale ale Școlii Gimnaziale nr. 27 cu privire la lărgirea posibilităților de a practica sportul. 
Recent, prin Hotărârea Consiliului Local nr. 452 din 7.12.2021 privind aprobarea accesului liber  al elevilor în curţile şi pe terenurile de sport din unităţile de învăţământ preuniversitar de stat de pe raza municipiului Timișoara, unitățile de învățământ au adoptat regulamente de acces, urmând ca Adminstrația pentru Sănătate și Educație a Municipiului Timișoara să monitorizeze accesul elevilor și respectarea prevederilor în vigoare. Se preconizează că amenajarea terenului de sport va aduce un plus facilitării accesului elevilor de pe raza Municipiului Timișoara la infrastructura publică locală.
3. Concluzii
Considerăm oportună promovarea Proiectului de Hotărâre a Consiliului Local privind aprobarea convenției cu privire la demararea lucrărilor de amenajare a unui teren de baschet în incinta Școlii Gimnaziale nr. 27 de către Drukeria – Asociația Suporterilor Timișoreni.

